બીયુ મળ્યા બાદ પ્રોપર્ટી ખાતાએ આકરણી કરી પ્રોપર્ટી  ટેક્સની વસુલાત કરવાની હોય છે પણ મોટાભાગના કિસ્સામાં લાંબા સમય સુધી નવી ઇમારતોના એકમોની આકરણી થતી નથી જેથી બિલ્ડર ફ્લેટ વેચીને જતાં રહે છે પછી બીયુ પરમીશન મળ્યાંથી વેચાણ થયા ત્યાં સુધીનો પ્રોપર્ટી ટેક્સ ગ્રાહકના માથે આવી જાય છે. મ્યુનિ. ના પ્રોપર્ટી ટેક્સ ખાતાના કર્મચારીઓ કે અધિકારીઓ નવી ઇમારતોને બીયુ પરમીશન મળ્યા બાદ તેની આકરણી કરતા નથી જેની પાછળની કહાની એવી છે કે, નવી ઇમારતોની આકરણી કરવી તે મહેનતનું કામ છે દરેક યુનિટનું સ્થળ ઉપર જઇ માપ લેવું પડે છે જેના આધારે તેનો પ્રોપર્ટી ટેક્સ નક્કી થાય છે પછી તેની આવીને એન્ટ્રી કરવી પડે છે જેનાથી તે ઇમારતના દરેક એકમોનું પ્રોપર્ટી ટેક્સનું બીલ બને છે પણ કામગીરી કરવામાં કોઇને રસ નથી કેમ કે, અહીં આકરણી કરવી મહેનત લાગે છે અને મલાઇ મળતી નથી.